Oncorhynchus kisutch

miniatura|250px|Macho na época da reprodución.
***Oncorhynchus kisutch*** (do ruso кижуч *kizhuch*), tamén coñecido como **salmón prateado** , **salmón coho** ou **salmón do Pacífico**, é unha especie de peixe osteíctio, eurihalino e anádromo, da familia dos salmónidos, subfamilia dos salmoninos que vive no océano Pacífico norte.

## Catacterísticas 
Durante a súa etapa oceánica, ten os flancos prateados e o lombo azul escuro. Durante a súa etapa de reprodución, as mandíbulas e dentes cúrvanse en forma de gancho, e desenvolven cores rechamantes, nos flancos vermella brillante, na cabeza e o dorso verde azulada, con manchas escuras no dorso e o ventre escuro. Durante a maduración sexual desenvolve unha difusa mancha rosa ao longo do ventre e os machos poden amosar un lixeiro arqueamento no lombo.

Ten unha lonxitude media de 97&nbsp;cm e un peso de 3 a 5&nbsp;kg, aínda que se informou de casos de animais de até 16&nbsp;kg.

As femias maduras poden ser máis escuras cós machos.

## Hábitat e distribución 
Encóntrase principalmente en augas costeiras, non adentrándose en mar aberto como moitas outras especies de salmóns. Tamén se encontra en auga doce durante o seu primeiro ano de vida e, máis tarde, durante a desova.

Nos ríos, prefire correntes de auga de curso relativamente lento, e con leitos de grava fina. No océano, tende a vivir máis preto das costas que en mar aberto.

Habita nas costas e ríos do Pacífico norte, desde a Baixa California até Alasca.

## Acuicultura 
O cultivo en gaiolas no mar de salmón prateado vén facéndose dende fai case medio século, aínda que con escasa produción até 1980, data a partir da cal establecéronse no sur de Chile unha gran cantidade de granxas con gaiolas mariñas, país que no 2004 producía máis de 100.000 toneladas, o que representa preto do 90 % da produción mundial desta especie.

## Notas 
## Véxase tamén 
### Bibliografía 
* Eschmeyer, W. N. (ed.) (2014): *Catalog of fishes: Genera, Species, References*. California Academy of Sciences, department Ichtyology.
* Esteve, Manu (2005): "Observations of spawnig behaviour in Salmoninae: *Salmo*, *Oncorhynchs* and *Salvelinus*". *Reviews in Fish Biology and Fischeries* **15**: 1-21.
* Froese, Rainer & Daniel Pauly, eds. (2008): *Salmoniformes* en FishBase. 
* Lahuerta, F. e Vázquez, F. X. (2000): *Vocabulario multilingüe de organismos acuáticos.* Santiago de Compostela: Xunta de Galicia. ISBN 84-453-2913-8.
* Nelson, J. S. (2006): *Fishes of the World*. Cuarta edición. Nova York: John Wiley and Sons, Inc. ISBN 0-471-25031-7.
* Sepkoski, Jack (2002): "Osteichthyes", en "A compendium of fossil marine animal genera". *Bulletin of American Paleontology* **364**: 560. HTML texto completo 
* van der Land, J.; Costello, M. J.; Zavodnik, D.; Santos, R. S.; Porteiro, F. M.; Bailly, N.; Eschmeyer, W. N. & Froese, R. (2001): "Pisces", en: Costello, M. J. *et al*. (Eds.) (2001): *European register of marine species: a check-list of the marine species in Europe and a bibliography of guides to their identification*. París: Muséum national d'Histoire naturelle. Collection Patrimoines Naturels, **50**: 357-374. ISBN 2-85653-538-0.

### Outros artigos 
* Salmónidos
* Salmoninos

### Ligazóns externas 
* *Oncorhynchus kisutch* (Walbaum, 1792) en FishBase. 
* *Oncorhynchus kisutch* en ADW. 
* *Oncorhynchus kisutch* no NCBI.